Ο Kevin Wayne Durant, γεννήθηκε 29 Σεπτεμβρίου του 1988, λίγο έξω από την πρωτεύουσα των ΗΠΑ, στο Σουίτλαντ. Είναι ένα από τα τέσσερα παιδιά της οικογένειάς του που μεγάλωσε με αγάπη για τον αθλητισμό και τα αδέρφια του. Η αγάπη του για το μπάσκετ δεν άργησε να φανεί, παρόλο που τα παιδιά στο σχολείο τον περιπαίζανε λόγω ύψους. Σήμερα αγωνίζεται ως small forward στην ομάδα Phoenix Suns του NBA. Είναι ένας διεθνής μπασκετμπολίστας και πρώτος σκόρερ των Η.Π.Α. σε Ολυμπιακούς Αγώνες. Έχει αναδειχθεί 4 φορές πρώτος σκόρερ του NBA (2010, 2011, 2012, 2014). Επίσης έχει αναδειχθεί τρεις φορές χρυσός Ολυμπιονίκης στους Ολυμπιακούς Αγώνες του 2012 στο Λονδίνο, του 2016 στο Ρίο ντε Τζανέιρο και του 2020 στο Τόκιο. Στους Ολυμπιακούς Αγώνες στο Τόκιο, αναδείχτηκε MVP και μέλος της καλύτερης πεντάδας του τουρνουά μπάσκετ, έχοντας κατά μέσο όρο 20,7 πόντους, 5,3 ριμπάουντ και 3,7 ασίστ, ενώ ήταν σπουδαίος στα νοκ άουτ παιχνίδια και κυρίως στον τελικό, όπου σταμάτησε στους 29 πόντους. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του. Είναι ένας ταλαντούχος μπασκετμπολίστας που αποτελεί πηγή έμπνευσης για πολλούς που θέλουν να ασχοληθούν με το μπάσκετ.